Mandag eftermiddag klokken 14.37 kolliderede to cyklister med en minibus, der var ved at svinge til venstre fra Over Kæret mod Stjernevej i Aalborg. - Chaufføren overser cyklisterne, der kommer kørende på cykelstien, som han skal passere, og de kører begge to ind i minibussen, forklarer vagtchef ved Nordjyllands Politi Per Vagn Nielsen. Den ene cyklist kolliderede med fronten på minibussen mens den anden kørte ind i bilens side. Den cyklist, der kørte ind i fronten på minibussen kom værst til skade og vagtchefen kaldte i første omgang hans kvæstelser for alvorlige. Han er dog uden for livsfare og er indlagt til observation med knoglebrud. Den anden cyklist slap uden alvorlige skader. Der er tale om to mænd på henholdsvis 41 og 36 år, som begge er fra Aalborg. - Chaufføren i minibussen slap uden skader, men han er meget chokeret, siger vagtchefen. Årsagen til ulykken er formentlig at chaufføren blev kraftigt blændet af solen. Det var i hvert fald den oplevelse politiets indsatsleder på stedet fik. En bilinspektør har været på ulykkesstedet, men har ikke umiddelbart kunnet tilføje mere omkring ulykkens årsag.

Referat:
To cyklister kørte direkte ind i en minibus, da chaufføren overså dem. Den ene cyklist er alvorligt kvæstet.